Metoxikloro

Metoxikloroa konposatu organikoa da, C16H15Cl3O2 formula duena, organokloratuen familiakoa. Solido horixka da. DDTaren eta dikofolaren antzeko egitura du. Uretan disolbaezina da, baina disolbagarri ohiko disolbatzaile organikoetan.

Poluitzaile organiko iraunkorra da eta Stockholmeko Hitzarmenak fabrikatzea eta erabiltzea debekatzen du.

 Sintesia 
Metoxikloroa anisola eta klorala azido sulfurikoaren edo aluminio kloruroaren presentzian erreakzionaraziz sintetizatzen da.

 Erabilera 
Metoxikloroa intsektizida gisa baliatu da euli, moskito, labezomorro eta beste intsektu askoren aurka. Uztak kontrolatzeko, animaliak tratatzeko, lastategi eta biltegietako parasitoak hiltzeko eta etxeko jardin eta animaliengan usatu da.

 Toxikotasuna 
Metoxikloroa lipodisolbagarria da eta gantzetan metatzen da. Ingurumenean denbora luzez irauten du eta biometagarria da. Kate trofikoan gora bere kontzentrazioa handitu egiten da.

Toxikapenak irentsiz, arnastuz eta larruazalean zehar gertatu izan dira. Bereziki, intsektizidaren aplikazioan gertatu dira. Ez dago argi gizakiei nola eragiten dien, baina animaliekin egindako frogek erakutsi dute dosi handitan neurotoxikoa dela.

 Erreferentziak 

 Kanpo estekak 

Kategoria:Organokloratuak
Kategoria:Pestizidak
Kategoria:Estrogenoak
Kategoria:Hormona-nahasleak
Kategoria:Xenoestrogenoak